Jelaskan Latar Belakang dari Roosfa Hashim dalam bahasa melayu

Roosfa Hashim, Ph.D.  ( روسفا هاشيم ) lahir di Bangsar, Kuala Lumpur. Pendidikan awal beliau bermula di Sekolah Kebangsaan Seputeh di Jalan Klang Lama dan kemudian berpindah  ke Sekolah Kebangsaan Jalan Pasar II, Kuala Lumpur. Beliau menerima pendidikan menengah di Sekolah Aminuddin Baki dan kemudian ke Sekolah Alam Shah, Kuala lumpur. Selepas memperolehi ijazah dalam bidang sains hayat dari Universiti Kebangsaan Malaysia, Roosfa terjun ke dunia kewartawanan dan kemudian menyertai beberapa buah penerbit buku di Kuala Lumpur dan Petaling Jaya.Pada tahun 1991 Roosfa menyertai Penerbit Universiti Kebangsaan Malaysia sebagai Editor Sains Sosial dan Kemanusiaan. Semasa di Penerbit UKM Roosfa mendapat pendedahan dalam bentuk latihan dalam bidang perbukuan di peringkat antarabangsa apabila dihantar mendalami selok-belok penerbitan dengan mengikuti Stanford Professional Publishing Course , di Stanford University, California, pada 1994 dan sebelum itu beliau mengikuti Short Course in Book Sales and Promotion, Institute of Book Publishing, New Delhi pada 1991. Kini Roosfa adalah pensyarah di Pusat Pengajian Umum, Universiti Kebangsaan Malaysia. Minat dan kecenderungan penyelidikan beliau tertumpu kepada penerbitan ilmiah di Malaysia khususnya penerbitan jurnal ilmiah. Selain itu, Roosfa juga cenderung meneliti perkembangan penerbitan biografi di Malaysia. Beliau juga menulis dan menerbitkan biografi beberapa tokoh di Malaysia.